Subject: Vs: Päring meditsiiniseadmete, ravimitereservide kohta (MK-Estonia)
From: "Kristi Sarap" <[email-masked]>
To: <[email-masked]>
Date: Thu, 22 Jan 2026 16:50:36 +0200

Tere taas!

Ravimiameti poolt vastab peadirektori asetäitja Ott Laius.

„See, millised ravimid EVK delegeeritud varusse kuuluma peavad ning
milliste osas ei ole varu täielikult moodustatud, ei ole julgeoleku
kaalutlustel avalik info. Seda küsimust me kommenteerida ei saa.

Ravimite kasutamine muutub ajas, seega on oluline järjepidevalt jälgida
ravimituru dünaamikat ning vajadusel muuta varude koosseisu või mahtu. EVK
varu sisaldab enimkasutatavate apteegist väljastatavate ravimite ühe kuu
tavakasutuse varu. Kui mõne varus oleva toimeaine tavapärane kasutus
muutub olulisel määral, tuleb vastavalt muuta mahtu ka EVK varus.
Vastupidiselt võib mõne toimeaine kasutus väheneda või asenduda teise,
analoogse toimeainega. Sel juhul on mõistlik varasemalt varusse kuulunud
toimeaine sealt välja arvata ning uus toimeaine lisada. Oluline on, et EVK
varu jälgiks ravimituru trende.

EVK varu moodustamise üldpõhimõtted on kokku lepitud ning hetkel nende
ümbervaatamise plaani ei ole. Varusse on määratud ligikaudu 180 ravimit.
Ravimeid, mida igapäevaselt Eestis kasutatakse on oluliselt rohkem, aga
kõigi nende osas varu moodustada ei ole mõistlik ega majanduslikult
ratsionaalne. EVK varud on ravimite kriisivalmiduse üks osa. See lisandub
hulgimüüjate ja apteekide tavapärastele laovarudele ning ravimitele, mis
on igal inimesel kodus. Paneme inimestele südamele, et mõistlik varu
ravimitest peaks olema ka kodus: leibkonnale nädalane varu vajalikke
käsimüügiravimeid ning isiklikke retseptiravimeid võiks jaguda kuuks
ajaks. Ülemääraselt ravimeid koju varuda ei ole mõtet, sest siis kipuvad
need kasutamata jääma või aeguma. See omakorda oleks rahaline kahju
inimesele ja ka keskkonnarisk loodusele.“

Ikka head

Kristi Sarap

Ravimiameti kommunikatsiooninõunik

 <mailto:[email-masked]> [email-masked]

Saatja: Tatjana Pissareva <[email-masked]>
Saatmisaeg: kolmapäev, 21. jaanuar 2026 13:59
Adressaat: Kristi Sarap <[email-masked]>
Koopia: Carmen Katariina Sikk <[email-masked]>
Teema: Päring meditsiiniseadmete, ravimitereservide kohta (MK-Estonia)

Tähelepanu! Tegemist on väljastpoolt asutust saabunud kirjaga. Tundmatu
saatja korral palume linke ja faile mitte avada.

Tere!

Mina olen nädalalehe MK-Estonia ajakirjanik.

Seoses Riigikontrolli avaldatud aruandega riikliku operatiivreservi
moodustamise ja valmisoleku kohta, sealhulgas toiduainete ja teiste
strateegiliselt oluliste varude osas, palun Ravimiametilt alljärgnevalt
kommentaare:

*	Milliseid ravimeid, mis peaksid kuuluma reservi, hetkel ei ole või
need on puudulikult olemas?

*	Kas on vajadus muuta reservi ravimite nimekirja ning kui jah —
miks?

*	Kas tänane apteegiravi reserv vastab võimalikeks
kriisiolukordadeks tekkivatele vajadustele?

Palun vastust võimalusel käesoleva nädala lõpuks.
Palun andke kohe teada, et olete päringu kätte saanud, ja millal vastust
oodata.

Tänan ette.

Lugupidamisega

Tatjana Pissareva

MK-Estonia ajakirjanik

Phone: +372 552 30 26

Fax: +372 654 16 50

 <http://www.mke.ee/> www.mke.ee

Väike-Paala 1, Tallinn